玉山觀
作者：李北之
朝代：宋

paragraphs: 巒岡經亙翠環中，中有山形如覆鏞。
晉仙王郭曾登眺，名形婺女金華同。
懸崖積鐵數百尺，輪囷老木參天碧。
時有金雞擊膊鳴，鏗鍧響通石屋石。
石屋去山三里餘，潭潭若有神龍居。
漁人爬{瓜少}入深處，聞得山椒奏步虛。
山趾有觀名玉山，黄冠分得葛仙班。
家無擔石四壁立，披風切月陪往還。
我師率庵龐眉老，故園跨鶴迷仙島。
道號艮齋曾品題，椽筆特書爲摛藻。
千載一遇邑大夫，來問勝境形何模。
片言擬作詩中句，羞獻人家水墨圖。
倚風太息來何暮，入境發揮方得路。
願言葺理芰荷衣，青天白日披雲霧。